ฮั่งเส็งปิดเช้าลดลง 199.11 จุด หลังหุ้นสหรัฐร่วง
ฮั่งเส็งปิดเช้าลดลง 199.11 จุด หลังหุ้นสหรัฐร่วง
24 ก.ย. 2558

ดัชนีฮั่งเส็งตลาดหุ้นฮ่องกงปิดเช้าอ่อนตัวลง โดยดัชนีฮั่งเส็งลดลง 199.11 จุด หรือ 0.93% ปิดภาคเช้าที่ 21,103.80 จุด เพราะได้รับแรงกดดันจากการร่วงลงของตลาดหุ้นนิวยอร์กเมื่อคืนนี้ เนื่องจากความวิตกกังวลเกี่ยวกับแนวโน้มเศรษฐกิจและความไม่แน่นอนเกี่ยวกับช่วงเวลาของการปรับขึ้นอัตราดอกเบี้ยของธนาคารกลางสหรัฐ (เฟด)
ทั้งนี้ มาร์กิต ซึ่งเป็นบริษัทสำรวจข้อมูลทางการเงิน เปิดเผยเมื่อคืนนี้ว่า ภาคการผลิตของสหรัฐทรงตัวที่ระดับต่ำสุดในรอบเกือบ 2 ปีในเดือนก.ย. โดยได้รับผลกระทบจากการแข็งค่าของดอลลาร์, อุปสงค์ที่อ่อนแอในตลาดส่งออก รวมทั้งการลดการลงทุนของบริษัทน้ำมัน
มาร์กิตระบุว่า ดัชนีผู้จัดการฝ่ายจัดซื้อ (PMI)ภาคการผลิตของสหรัฐอยู่ที่ระดับ 53.0 ในเดือนก.ย. ซึ่งเป็นระดับเดียวกับเดือนส.ค. และเป็นระดับต่ำสุดในรอบ 22 เดือน หรือต่ำสุดนับตั้งแต่เดือนต.ค.2556